**Sprejeta Celostna prometna strategija Občine Log - Dragomer**

**18. junija 2025 so svetniki na 12. redni seji Občinskega sveta soglasno sprejeli Občinsko celostno prometno strategijo Občine Log - Dragomer (OCPS Log - Dragomer).**

Gre za strateški dokument, katerega priprava je intenzivno potekala dobro leto in kjer je bil velik poudarek na vključevanju tako strokovne javnosti kot občank in občanov. Kot je poudaril župan Miran Stanovnik, bo občinska uprava skupaj s strokovnimi službami na podlagi te strategije lahko zagotovila kakovostne rešitve oziroma ukrepe, ki bodo poskrbeli za varnejše poti za otroke in starejše, umirjen promet ter boljše povezave za pešce, kolesarje in uporabnike javnega prevoza.

Strategija je osredotočena na spodbujanje hoje, kolesarjenja in uporabe javnega potniškega prometa med prebivalci občine, njen cilj pa je tudi zmanjšane oziroma optimiziranje rabe motornih vozil. Na podlagi zastavljene vizije razvoja prometa, ugotovitev analize stanja o prometu ter pričakovanj občank in občanov je bilo v okviru OCPS Log - Dragomer oblikovanih pet stebrov mobilnosti (hoja, kolesarjenje, javni potniški promet, motorni promet in celostno prometno načrtovanje), ki se med seboj povezujejo in prepletajo ter hkrati dopolnjujejo. S tem je v okviru strategije zagotovljena celovita obravnava vseh prometnih izzivov, ki so bili prepoznani tekom procesa priprave strategije.

|  |  |
| --- | --- |
| **Vizija razvoja prometa v občini Log - Dragomer**  *Glavna prioriteta občine Log - Dragomer je varnost vseh udeležencev cestnega prometa, s posebnim poudarkom na varnosti najranljivejših skupin. Zato bomo poskrbeli, da bo promet umirjen, tako da bodo otroci vedno lahko varno prišli v šolo in domov, starejši pa bodo po zaslugi sodobnih pešpoti, kolesarskih stez ter urejenih zelenih površin med najbolj zdravimi in aktivnimi.*  *Občanke in občani bodo na poti na delo in domov lahko brez skrbi, saj bodo vzpostavljene odlične povezave javnega potniškega prometa in ostalih najsodobnejših načinov trajnostne mobilnosti z vsemi sosednjimi občinami. Potreba po uporabi osebnih avtomobilov se bo po zaslugi vseh ukrepov trajnostne mobilnosti bistveno zmanjšala.* | **Cilji**  *HOJA:*  *Izboljšana varnost in udobje peš povezav, tako, da jih več uporabljajo vse generacije in skupine pešcev.*  *Večji delež otrok prihaja v šolo na aktiven način.*  *KOLESARJENJE:*  *Bolj varne in udobne kolesarske povezave v naselju in med naselji.*  *JPP:*  *Večja frekvenca avtobusne povezave.*  *Učinkovita avtobusna povezava do postajališča potniškega vlaka.*  *MOTORNI PROMET:*  *Počasnejši motorni promet za večjo varnost in lažje sobivanje različnih udeležencev v prometu.*  *Umik tranzitnega prometa z lokalnih cest.*  *Manj potovanj, opravljenih z avtomobilom.*  *CELOSTNO PROMETNO NAČRTOVANJE:*  *Krepitev strateškega in celostnega načrtovanja prometa.* |

Kot je bila pri pripravi strategije pomembna vloga sodelovanje javnih ustanov, podjetij, organizacij in celotne javnosti enako velja tudi za izvajanje strategije, saj bodo ukrepi lahko uspešni in učinkoviti le, če bodo upoštevani. Temelj vseh nadaljnjih aktivnosti je sedemletni akcijski načrt, kjer so opredeljeni posamezni ukrepi, vključno z oceno vrednosti, viri financiranja, nosilcem izvajanja in rokom izvedbe.

V prihodnje se bo Občina v okviru izvajanja OCPS Log - Dragomer aktivno prijavljala na nacionalne in evropske razpise z namenom pridobiti čim več virov financiranja za uresničevanje zastavljenih ukrepov. Trenutno potekajo priprave na prijavo projekta »Regijski sistem izposoje e-koles« na razpis Ministrstva za okolje, podnebje in energijo, ki je namenjen spodbujanju trajnostne mobilnosti.

Celostna prometna strategija Občine Log – Dragomer je dostopna na spletni strani www.log-dragomer.si in preko QR kode portala OCPS <https://cps.projekti.si/logdragomer>.

Slika, ki vsebuje besede vzorec, grafika, krog, posnetek zaslona

Vsebina, ustvarjena z UI, morda ni pravilna.

\*DODATNO OBJAVITI ŠE GRAFIČNI PRIKAZ (IZSEK) IZ ZLOŽENKE.